Az M1917 puskát az M1903 Springfield puskákkal együtt szállították a hadsereg alakulatainak, de az M1917 hamarosan mind számban, mind pedig az ezzel felszerelt alakulatok számában felülmúlta a Springfieldet. 1918. november 11-ére (az első világháborút lezáró Compiègne-i fegyverszüneti szerződés napja) az Amerikai Expedíciós Erők kb. 75%-át az M1917-el látták el. Egy M1917 puskával harcolt Alvin York őrmester, az AEE legtöbb kitüntetést kapott tagja, aki 1918. október 8-án szinte egyedül foglalt el egy német géppuskaállást és ejtett foglyul 132 német katonát. York másik fegyvere egy .45 Colt pisztoly volt. Ezért a tettéért York megkapta a legmagasabb amerikai katonai kitüntetést, a Medal of Honor-t, illetve a francia Becsületrendet. (A Gary Cooper főszereplésével készült filmben azonban Yorkot egy M1903 Springfield puskával és egy német Luger pisztollyal ábrázolták.)